ยันซ่อมบ่อบำบัดแล้ว ไม่ทับทางสาธารณะ
จากกรณีกลางดึกวันที่ 22 มี.ค.ที่ผ่านมา คันดินบ่อบำบัดน้ำเสียขนาดความจุ 600,000 ลูกบาศก์เมตร ของโรงงานผลิตแป้งมันสำปะหลัง กลุ่มบริษัทอุบลไบโอเอทานอล จำกัด หมู่ที่ 9 ต.นาดี อ.นาเยีย จ.อุบลราชธานี พังทลายและน้ำเสียไหลทะลักลงแม่น้ำลำโดมใหญ่ กระทั่งนายปรเมษฐ์ ศรีหล้า ส.อบจ.อุบลราชธานี พร้อมด้วยนายทองคำ เกาะแก้ว อายุ 70 ปี ตัวแทนชาวบ้านไร่ใต้ หมู่ 1 ต.ไร่ใต้ อ.พิบูลมังสาหาร นำเอกสารพร้อมบัญชีรายชื่อชาวบ้าน 467 คน ยื่นฟ้องกรมควบคุมมลพิษต่อศาลปกครองจังหวัดอุบลราชธานี และเรียกค่าเสียหายเป็นเงินกว่า 200 ล้านบาท ทั้งนี้ นายปรเมษฐ์ระบุว่า หากนำแผนที่ระวางรังวัดที่ดินมาเปรียบเทียบก็จะทราบได้ว่ากลุ่มบริษัทอุบลไบโอฯ ก่อสร้างบ่อบำบัดน้ำเสียทับทางสาธารณะบางส่วน ร่องคำงูเหลือมตลอดแนว และทับลำห้วยคำนางอ้วนบางส่วน พร้อมกับส่งหนังสือขอให้เร่งตรวจสอบที่ดินไปยัง ผบก.ภ.จ.อุบลราชธานี สนง.ที่ดินจังหวัดอุบลราชธานี เพื่อให้เกิดความคืบหน้าทางผลคดีนั้น,เกี่ยวกับเรื่องนี้ เมื่อวันที่ 10 เม.ย.นายเตชพนต์ เลิศสุวรรณโรจน์ ผจก.ใหญ่บริษัท อุบลไบโอเอทานอล จำกัด ชี้แจงว่า ข้อความตามข่าวดังกล่าวที่อ้างถึงข้างต้นคลาดเคลื่อนต่อข้อเท็จจริง กรณีเหตุการณ์บ่อบำบัดน้ำเสียของกลุ่มบริษัทอุบลไบโอเอทานอล พังทลาย เหตุเกิดขึ้นตั้งแต่วันที่ 22 มี.ค.2558 เป็นเวลานานกว่าหนึ่งปีแล้ว ไม่ได้เกิดขึ้นเมื่อ 22 มี.ค.ที่ผ่านมาและได้แก้ไขเยียวยาจากทางบริษัทจนกลับคืนสู่สภาพเดิมแล้ว สําหรับการก่อสร้างบ่อบำบัดน้ำเสียของกลุ่มบริษัทอุบลไบโอเอทานอล ไม่ได้ทับทางสาธารณะร่องคำงูเหลือมและลำห้วยคำนางอ้วนดังที่มีผู้ไม่ประสงค์ดีต่อบริษัทได้กล่าวหา ทำให้บริษัทได้รับความเสียหายต่อชื่อเสียงเป็นอย่างมาก หากต้องการทราบข้อมูลเพิ่มเติมทางบริษัทขอความเมตตาในการนำเสนอข้อเท็จจริง โดยสามารถติดต่อได้ที่ น.ส.กัณฑ์พร กรรณสูต ผช.ผจก.ใหญ่ฝ่ายสื่อสารองค์กร หมายเลขโทรศัพท์ 08-1658-8274, 08-9962-6544.
จากกรณีกลางดึกวันที่ 22 มี.ค.ที่ผ่านมา คันดินบ่อบำบัดน้ำเสียขนาดความจุ 600,000 ลูกบาศก์เมตร ของโรงงานผลิตแป้งมันสำปะหลัง กลุ่มบริษัทอุบลไบโอเอทานอล จำกัด หมู่ที่ 9 ต.นาดี อ.นาเยีย จ.อุบลราชธานี พังทลาย
โรงงานแป้งมันสำปะหลัง,คันดินบ่อบำบัดน้ำ,บ่อบำบัดน้ำเสีย,โรงงานผลิตแป้งมัน,อุบลราชธานี,น้ำเสียไหลลงแม่น้ำ,แม่น้ำลำโดมใหญ่,ปรเมษฐ์ ศรีหล้า,กรมควบคุมมลพิษ,ข่าว,ไทยรัฐออนไลน์,ข่าวทั่วไทย,เตชพนต์ เลิศสุวรรณโรจน์